Gintautas Labanauskas

**Gintautas Labanauskas** (g. 1963 m. birželio 19 d. Šilutėje) – Lietuvos ir Kauno miesto savivaldybės politinis bei visuomenės veikėjas.

## Biografija
1981 m. baigė Šilutės vidurinę mokyklą, 1982 m. Šilutės 12-ąją profesinę technikos mokyklą, 2004 m. Kauno technologijos universiteto Informatikos fakultetą. 2010 m. socialinių mokslų daktaras. 1982–1991 m. tarnavo sovietinėje kariuomenėje. 1986 m. baigė Syzranės aukštąją karo aviacijos lakūnų mokyklą, lakūnas inžinierius. 1987–1988 m. dalyvavo Afganistano kare, sraigtasparnio MI-6 antrasis pilotas.

1991–1993 m. individualios įmonės „Ginraima“ vairuotojas. 1993–2001 m. SPAB „Lietuvos geležinkeliai“ Kauno regiono priešgaisrinės apsaugos vyr. instruktorius. 2001–2003 m. LR susisiekimo ministro Zigmanto Balčyčio padėjėjas, Geležinkelių transporto skyriaus vedėjas, Tranzito ir geležinkelių transporto departamento direktorius. 2003–2014 m. Vidaus vandens kelių direkcijos departamento generalinis direktorius. 2018–2019 m. viešosios įstaigos „Ekoagros“ generalinis direktorius.

2003–2015 m. Kauno miesto savivaldybės tarybos narys.

1999–2011 m. Lietuvos socialdemokratų partijos (LSDP) Kauno skyriaus narys, nuo 2001 m. LSDP tarybos narys, Kauno skyriaus pirmininko pavaduotojas, 2006–2007 m. skyriaus pirmininkas, 2007–2008 m. skyriaus pirmininko pavaduotojas. 2011 m. po konflikto su LSDP pirmininku Algirdu Butkevičiumi pašalintas iš partijos, subūrė visuomeninį judėjimą „Dirbam Kaunui“, judėjimo pirmininkas. Nuo 2022 m. Demokratų sąjungos „Vardan Lietuvos“ Kauno skyriaus pirmininkas.

2002 m. labdaros ir paramos fondo steigėjas. Lietuvos respublikinės Afganistano karo veteranų organizacijos pirmininko pavaduotojas.

Žmona Raimonda, sūnus Vytautas.

## Bibliografija

* Kas juoksis pirmutinis: anekdotai, linksmos istorijos. – Kaunas: Arx Baltica, 2005. – 127 p. – ISBN 9955-638-30-3
* Juoko pirtelė: anekdotai, linksmos istorijos, fotohumoreskos. – Kaunas: Arx Baltica, 2007. – 137 p.: iliustr. – ISBN 978-9955-638-78-0
* Ant Tauro ragų: politinė publicistika. – Kaunas: Arx Baltica, 2008. – 113 p.: iliustr. – ISBN 978-9955-755-93-7
* Paryžiečių pavydui: vidaus vandenų laivybos ir vandentvarkos istorijos apžvalga. – Kaunas: Arx Baltica, 2009. – 119 p.: iliustr. – ISBN 978-9955-39-074-9
* Išlaisvinta mintis: eilėraščiai. – Kaunas: Arx Baltica, 2010. – 143 p.: iliustr. – ISBN 978-9955-39-108-1
* Kelionė į pasaulio centrą: pastebėjimai iš elektroninio dienoraščio *gintas.blogas*. – Kaunas: Arx Baltica, 2011. – 114 p.: iliustr. – ISBN 978-9955-39-115-9
* Pro meilės prizmę: poezija / dail. Gintaras Pankevičius. – Kaunas: Arx Baltica, 2011. – 141 p.: iliustr. – ISBN 978-9955-39-120-3
* *Love – God or drug? : poems*. – Kaunas: Arx reklama, 2011. – 95 p.: iliustr. – ISBN 978-609-95321-4-1
* *Без меня: стихи*. – Kaunas: Arx reklama, 2011. – 95 p.: iliustr. – ISBN 978-609-95321-6-5
* Išgirsti tylą: eilėraščiai / dail. Gintaras Pankevičius. – Kaunas: Arx reklama, 2012. – 167 p.: iliustr. – ISBN 978-609-95321-7-2
* Aš sugrįšiu: eilėraščiai / dail. Gintaras Pankevičius. – Kaunas: Arx reklama, 2012. – 115 p.: iliustr. ISBN 978-609-8081-00-8
* Transporto prioritetinės infrastruktūros plėtros strateginis planavimas: monografija / Gintautas Labanauskas, Ieva Meidutė, Ramūnas Palšaitis. – Vilnius: Technika, 2012. – 175 p.: schem. – ISBN 978-609-457-258-6
* Krislai: eilėraščiai / dail. Gintaras Pankevičius. – Kaunas: Arx reklama, 2013. – 113 p.: iliustr. – ISBN 978-609-8081-06-0


## Įvertinimas
* 2006 m. ordino „Už nuopelnus Lietuvai“ medalis 

## Šaltiniai

## Nuorodos